Document ID: 32003D0394

Kommissionens beslutning
af 23. maj 2003
om ændring af beslutning 2002/677/EF for så vidt angår programmer for bekæmpelse af zoonotisk salmonella
(meddelt under nummer K(2003) 1640)
(EØS-relevant tekst)
(2003/394/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 806/2003(2), særlig artikel 24, stk. 11, og
ud fra følgende betragtninger:
(1) Kommissionens beslutning 2002/677/EF af 22. august 2002 om standardindberetningsbestemmelser for programmer for udryddelse og bekæmpelse af dyresygdomme, hvortil der ydes EF-tilskud, og om ophævelse af beslutning 2000/322/EF(3) omfatter ikke programmer for bekæmpelse af zoonotisk salmonella, hvortil der ydes EF-tilskud.
(2) I henhold til beslutning 90/424/EØF kan medlemsstaterne, så snart der iværksættes fællesskabsregler for kontrol med zoonoser, som led i en national plan, der skal godkendes af Kommissionen, anmode om finansielt tilskud fra Fællesskabet.
(3) Der er fastsat EF-bestemmelser om bekæmpelse af zoonotisk salmonella hos fjerkræ ved Rådets direktiv 92/117/EØF af 17. december 1992 om beskyttelsesforanstaltninger over for specifikke zoonoser og specifikke zoonotiske agenser hos dyr og i animalske produkter for at forhindre levnedsmiddelbårne infektioner og forgiftninger(4), senest ændret ved forordning (EF) nr. 806/2003. Kommissionen har efter vedtagelsen af nævnte direktiv godkendt en række nationale planer til bekæmpelse af salmonella, som medlemsstaterne har forelagt. Der er ydet EF-tilskud til nogle af disse godkendte nationale bekæmpelsesplaner.
(4) Det er vigtigt, at der er etableret en rapporteringsordning, så man kan vurdere, hvordan det skrider frem med gennemførelsen af de nationale salmonellabekæmpelsesprogrammer, der ydes EF-tilskud til. Rapporteringsordningerne bør harmoniseres, så der kan indsamles relevante og sammenlignelige oplysninger.
(5) Rapporteringsordningen bør basere sig på bestemmelserne i beslutning 2002/677/EF. For zoonotisk salmonella er det dog nødvendigt at fastsætte særlige bestemmelser om rapportering.
(6) Beslutning 2002/677/EF bør ændres i overensstemmelse hermed.
(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2002/677/EF foretages følgende ændringer:
1) I artikel 4, stk. 2, indsættes følgende afsnit:
"Interimsrapporterne om zoonotisk salmonella skal mindst indeholde de oplysninger, der er nævnt i bilag Va."
2) I artikel 5, stk. 2, indsættes følgende afsnit:
"De endelige rapporter om zoonotisk salmonella skal mindst indeholde de oplysninger, der er nævnt i bilag Va, VI og VII."
3) Bilag I affattes som angivet i bilag I til nærværende beslutning.
4) Bilag VI og VII affattes som angivet i bilag II til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 23. maj 2003.

Labels: 0
17
6